CELEX: C2004/217/56
Language: el
Date: 2004-08-28 00:00:00
Title: Υπόθεση Τ-246/04: Προσφυγή του Jacques Wunenburger κατά της Επιτροπής των Ευρωπαϊκών Κοινοτήτων, η οποία ασκήθηκε στις 17 Ιουνίου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/31
            
         Προσφυγή του Jacques Wunenburger κατά της Επιτροπής των Ευρωπαϊκών Κοινοτήτων, η οποία ασκήθηκε στις 17 Ιουνίου 2004
   (Υπόθεση Τ-246/04)
   (2004/C 217/56)
   Γλώσσα διαδικασίας: η γαλλική
   Ο Jacques Wunenburger, κάτοικος Ζάγκρεμπ (Κροατία), εκπροσωπούμενος από τον Eric Boigelot, δικηγόρο, άσκησε στις 17 Ιουνίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   O προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση του David O' Sullivan, Γενικού Γραμματέα, ως επιλαμβανόμενου κατόπιν αμφισβητήσεως αξιολογητή, η οποία εκδόθηκε στις 11 Σεπτεμβρίου 2003, καθόσον επικύρωσε και ενέκρινε οριστικώς την έκθεση εξελίξεως σταδιοδρομίας του προσφεύγοντος για το διάστημα από την 1η Ιουλίου 2001 έως τις 31 Δεκεμβρίου 2002,
            
         
               —
            
            
               να ακυρώσει την εν λόγω έκθεση,
            
         
               —
            
            
               να ακυρώσει τη ρητή απόφαση περί απορρίψεως της ενστάσεως του προσφεύγοντος, η οποία ασκήθηκε στις 9 Δεκεμβρίου 2003 δυνάμει του άρθρου 90, παράγραφος 2, του Κανονισμού Υπηρεσιακής Καταστάσεως των Υπαλλήλων και καταχωρίσθηκε υπό τον αριθμό R/711/03, με την οποία ζητήθηκε η ακύρωση της προσβαλλόμενης αποφάσεως,
            
         
               —
            
            
               να επιδικάσει στον προσφεύγοντα αποζημίωση για ηθική βλάβη και βλάβη της σταδιοδρομίας, λόγω ουσιαστικών παρατυπιών και λόγω της σημαντικής καθυστερήσεως στην κατάρτιση της εν λόγω εκθέσεως, η οποία εκτιμάται ex aequo et bono σε 4 000 ευρώ, με την επιφύλαξη αυξήσεως ή μειώσεως του ποσού αυτού κατά τη διάρκεια της δίκης,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Προς στήριξη της προσφυγής του, ο προσφεύγων προβάλλει παράβαση των άρθρων 25, δεύτερο εδάφιο, 26 και 43, του ΚΥΚ, καθώς και των γενικών εκτελεστικών διατάξεων του άρθρου 43 του ΚΥΚ, τις οποίες η Επιτροπή θέσπισε στις 26 Απριλίου 2002. Περαιτέρω, ο προσφεύγων προβάλλει προσβολή των δικαιωμάτων άμυνας, παραβίαση της αρχής της χρηστής διοικήσεως, παράβαση του καθήκοντος αρωγής, παραβίαση της αρχής της ίσης μεταχειρίσεως, καθώς και πρόδηλη πλάνη εκτιμήσεως.